Р е п у б л и к а С р б и ј а

**ОПШТИНА ИВАЊИЦА**

**ОПШТИНСКА УПРАВА**

Број: 337-8/2016-01

Датум**:** 07 .12. 2016. год.

И В А Њ И Ц А

### ЈАВНИ ПОЗИВ

за доделу 10 кошница за 15 корисница у циљу започињања сопствене делатности у оквиру пчеларства

на пројекту „Жена и матица- Лидери друштва“

1. Право учешћа на овом јавном позиву имају особе женског пола са територије општине Ивањица које живе и раде на селу, а које се налазе на евиденцији Националне службе за запошљавање, или које су осигуране на обавезно социјално осигурање по основу који *не произилази* из радног односа и да нису кориснице *(старосне, инвалидске, делимичне или породичне)* пензије.
2. Опис јавног позива: у оквиру овог пројекта врши се одабир на основу дефинисаних критеријума за 15 жена- корисница овог пројекта, које ће бити у прилици да добију по 10 разројених кошница ради започињања сопствене производње меда и осталих пчеларских производа. Пројекат „Жена и матица- Лидери друштва“ има за циљ да стимулише жену стварањем шансе и бољих услова за социјални и економски напредак, унапређењем положаја жена у неразвијеним деловима општине Ивањица. Активности ће се обављати уз стручну подршку Канцеларије за локално економски развој и Удружење Пчелара Ивањица. Пројекат је финансиран од стране **Европске уније, Владе Швајцарске и Владе Републике Србије** преко програма **Европски ПРОГРЕС**, а реализује и суфинансира **Општина Ивањица.**

**ОПШТИ УСЛОВИ КОНКУРСА:**

1. да најмање годину дана има пребивалиште на територији општине Ивањица;
2. да је лице пунолетно;
3. да лице није у радном односу и корисник пензије;
4. да је лице носилац или члан активног комерцијалног пољопривредног газдинства / лице које нема регистровано пољопривредно газдинство свакако ће моћи да се пријави, с тим што, системом бодовања већи број поена добиће лица која имају регистровано пољопривредно газдинство;
5. да лице припада некој од рањивих и маргинализованих група ( самохране мајке, лица са инвалидитетом, избегла лица, лица која спадају у категорију тешко запошљивих, технолошки вишак, итд..). Припадност овој групи није обавезна, али свакако приликом рангирања носи већи број поена.

**Уз пријаву, кандидат прилаже следећу документацију, и то:**

* Пријавни образац ( може се преузети на сајту општине или у Општинској управи у канцеларији бр.31)
* Фотокопија личне карте / одштампана очитана лична карта;
* Потврда о евиденцији да се лице води као незапослено код Националне службе за запошљавање или фотокопија здравствене књижице;
* Извод из регистра пољопривредног газдинства са подацима о носиоцу и члановима домаћинства;
* Оверена изјава о броју чланова заједничког домаћинства;
* Извод из регистра пољопривредног газдинства са подацима о сточном фонду;
* Извод из регистра пољопривредног газдинства са подацима о газдинству;
* Доказ о висини примања свих чланова домаћинства ( фотокопија здравствене књижице чланова домаћинства/ потврда запослених лица о висини месечне накнаде/ фотокопиран пензиони чек, итд..).

**Пратећа документација:**

Лице које припада некој од категорија маргинализованих и рањивих група дужно је да поднесе:

* Самохране мајке – фотокопија Решења о разводу брака или Извод из матичне књиге умрлих.
* Лице са инвалидитетом – Потврда о степену инвалидитета.
* Избегла лица – фотокопија Решења о избегличком статусу или Избегличка легитимација.
* Лица која су проглашена технолошким вишком – фотокопија Решења о проглашењу технолошког вишка.

***( Тражена документа не могу бити старија од датума објављивања јавног позива, изузев пратеће документације)***

Лица која немају регистровано пољопривредно газдинство нису у обавези да предају следећа документа:

* Извод из регистра пољопривредног газдинства са подацима о носиоцу и члановима домаћинства,
* Извод из регистра пољопривредног газдинства са подацима о сточном фонду;
* Извод из регистра пољопривредног газдинства са подацима о газдинству.

Општина Ивањица задржава право да накнадно, након завршеног Јавног позива тражи на увид додатну документацију, као доказ за изјаве дате у пријавном образцу.

Комисија ће након завршеног Јавног позива извршити бодовање свих пријава, према унапред дефинисаним критеријумима где ће се узети у обзир социо-економски статус кандидаткиња и мотивација за бављењем пчеларством.

Кандидаткиње које прођу услове и критеријуме јавног позива биће изабране у ужи круг, где су у обавези да похађају обуку од стране стручних предавача у трајању од 3 (три) дана предавања на тему: Пчеларство за почетнике.

Након завршене обуке донеће се коначна одлука о избору 15 кандидаткиња- корисница бесповратне помоћи.

**Рок за подношење пријаве заинтересиваних:**

Заинтересована лица могу пријаву са документацијом, у писаној форми у затвореној коверти са назнаком „Пријава на конкурс „Жена и матица - Лидери друштва“ – не отварати“ доставити на адресу Општинске управе општине Ивањица, ул. В. Маринковића бр.1 , непосредно на писарници, шалтер бр.2 у Услужном центру или путем поште до **22.12 2016.** године. Неблаговремене и непотпуне пријаве се неће разматрати.

Јавни позив ће бити објављен на огласној табли Општинске управе и на званичној интернет презентацији општине, као и у локалним медијима.

Имена кандидаткиња које су ушле у ужи круг за одабир, објавиће се у року од 8 дана од дана истека јавног позива на огласној табли Општинске управе и на сајту општине Ивањица.

Коначна листа са именима одабраних кандидаткиња/корисницама бесповратне помоћи, објавиће се на огласној табли Општинске управе и на сајту општине Ивањица.

Председник општине Ивањице ће закључити уговор са изабраним кандидаткињама, којим ће се уредити међусобна права, обавезе и одговорности уговорних страна.

**КРИТЕРИЈУМИ за бодовање пријава:**

* број чланова домаћинства – више од 5 или 5 чланова - 15 поена, 4 (четири) члана - 10 поена, 3 члана- 5 поена, 2 члана или мање – 0 поена.
* кандидаткиња носилац домаћинства - 15 поена, кандидаткиња члан домаћинствa - 5 поена, кандидаткиња која нема регистровано пољопривредно газдинство – 0 поена.
* кaндидаткиња која припада некој од рањивих и маргинализованих група – 10 поена.
* кaндидаткиња чији укупни приходи свих чланова домаћинства не прелазе: више од 10.000 РСД – 20 поена, од 10.000 до 20.000 РСД – 15 поена, од 20.000 до 30.000 РСД – 10 поена, чији су приходи виши од 30.000 РСД – 5 поена.
* кандидаткиња чији је степен мотивације пријаве економске природе (остваривање прихода и екзистенцијална стабилност) – 10 поена.

**КРИТЕРИЈУМИ ЗА ЕЛИМИНАЦИЈУ ПРИЈАВА:**

Пријаве које садрже неки од наведених елемената биће изузете из разматрања:

* уколико се пријави лице које је мушког пола;
* лице чије је место боравка у градском подручју општине Ивањица;
* лице које већ поседује кошнице и бави се пчеларством;
* лице које не испуњава физичке услове за држање кошница дефинисане Правилником о условима и начину гајења пчела, члан 5.( дефинисано питањем у пријавном обрасцу)

Детаљне информације могу се добити сваког радног дана од 07:30 до 15:30 часова у канцеларији за локални економски развој бр. 31 или путем телефона 032/664-425.

**Н А Ч Е Л Н И К**

**Миланка Коларевић**